BIBLIOTECA ESCOLAR VÍCTOR SÁENZ: November 2016\nHoxe quedou convocado o Concurso de Postais de Nadal, e por este motivo vos entreguei a cartiña que tamén quero deixarvos aquí xunto co cartel que anuncia o mesmo. Agardo emocionada as vosas creacións!!!\nPublicado por Equipo de Biblioteca do CEIP Víctor Sáenz ás 00:38 0 comentarios Ligazóns a esta publicación\nEtiquetas: A Musiteca, concurso, Curso 2016-17, Postais de Nadal\nMARTES DE CONTACONTOS CON RUBÉN\nO noso segundo protagonista dos "Martes de contacontos" foi Rubén!!! Esta actividade, que comezou este curso o alumnado de 6º, inaugurouna Andrea a semana pasada. Hoxe tocoulle a Rubén Blanco Pereira, que se caracterizou do coñecidísimo Harry Potter para manter toda a nosa atención durante a "Hora de Ler" desta mañá.\nHarry Potter é o protagonista dunha serie de novelas fantásticas escrita pola autora británica J. K. Rowling, considerada unha das sagas máis importantes da historia en canto ao número de lectores que ten. Tamén na nosa biblioteca podedes atopar algúns dos libros deste xoven aprendiz de maxia, tema que lle encanta tamén a Rubén.\nMoitísimas grazas, Rubén!!! E NORABOA polo teu traballo!!! (Premede AQUÍ)\nPublicado por Equipo de Biblioteca do CEIP Víctor Sáenz ás 00:33 0 comentarios Ligazóns a esta publicación\nEtiquetas: A Musiteca, Contacontos, Curso 2016-17\nESPECTÁCULO TEATRAL EN SANTA COMBA\nAta o Concello veciño viaxamos esta mañá, para asistir a un espectáculo teatral que nos encantou: "ROEDORES".\nA historia cóntanos as aventuras do hámster Peludiño, que escapou da súa gaiola para vivir aventuras na cidade, e da rata Munda, unha soñadora que pasa as noites rebuscando no lixo para levar comida aos seus irmáns. Estes dous roedores terán que deixar atrás os seus prexuízos e traballar en equipo para vencer ao temido Gato!!! Xuntos aprenderán que son máis parecidos do que eles pensaban, e que as diferenzas os fan especiais.\nEncantounos a posta en escea deste espectáculo dirixido por Álex Sampayo e protagonizado polos actores Guillermo Carbajo, Sheyla Fariña e Carlos Álvarez-Ossorio. Ademais, Peludiño tocaba nada máis e nada menos que o ukelele!!! Menuda casualidade!!!\nPor último, lembrarvos que a obra está relacionada co conto escrito por Álex Sampayo e Borja F. Caamaño, e ilustrado por Rodrigo Chao, que desde hoxe forma parte tamén dos fondos da nosa biblioteca.\nNoraboa por este traballo a todas as persoas implicadas nel e moitas grazas ao Concello de Santa Comba por invitarnos!!!\nAquí tedes as fotos desta mañá (preme AQUÍ):\nPublicado por Equipo de Biblioteca do CEIP Víctor Sáenz ás 01:06 0 comentarios Ligazóns a esta publicación\nEtiquetas: dereitos humanos, música, saídas didácticas, teatro, violencia de xénero\nAS NOSAS CLAVES CONTRA A VIOLENCIA DE XÉNERO\nAquí está o resultado da actividade realizada con motivo do Día Internacional contra a Violencia de Xénero. As claves quedaron moi fermosas, pero o verdadeiramente importante é que se cumplan cada unha das cousiñas que nelas escribimos!!! Premendo AQUÍ podedes velas todas:\nPublicado por Equipo de Biblioteca do CEIP Víctor Sáenz ás 00:46 0 comentarios Ligazóns a esta publicación\nEtiquetas: A Musiteca, celebracións, Curso 2016-17, dereitos humanos, violencia de xénero\nCLAVES CONTRA A VIOLENCIA Á MULLER\nO Día Internacional da Eliminación da Violencia contra a Muller foi aprobado pola Asamblea Xeral das Nacións Unidas no ano 1999. A proposta para celebrar esta data realizouna a República Dominicana.\nDurante esta semana, no cole estivemos falando das distintos ámbitos nos que se pode presentar a violencia contra as mulleres: física, sexual, psicolóxica, económica... A violencia contra as mulleres afecta á súa saúde, pero vai moito máis alá, xa que as súas familias e as comunidades nas que viven tamén sofren este ataque contra os dereitos da muller.\nNo cole reflexionamos moito sobre isto, e pensamos que era unha boa idea aportar algo feito por nós. Xa que a nosa Musiteca está en pleno funcionamento, pensamos que estaría ben pensar nalgunhas claves para amosar o noso rexeitamento á violencia cara as mulleres. Esta mañá expoñerémolas no corredor do cole durante a "Hora de Ler", cando falaremos tamén desta data todos xuntos.\nMentras tanto, tamén vos recordamos que na Biblioteca temos varios libros que tratan este tema, e podedes lelos nas aulas ou levalos para as vosas casas.\nAdemais das actividades recollidas no blog para traballar a violencia cara a muller (preme AQUÍ), tamén podedes consultar unha guía de lectura infantil e xuvenil editada pola Deputación de Granada. Titulada "La mochila violeta", nela poderás atopar moitas recomendacións por idades, algunhas das cales tamén están publicadas en galego.\nPublicado por Equipo de Biblioteca do CEIP Víctor Sáenz ás 00:56 0 comentarios Ligazóns a esta publicación\nEtiquetas: A Musiteca, celebracións, Curso 2016-17, recursos violencia de xénero, violencia de xénero\nCONTACONTOS NA "HORA DE LER"\nOnte comezaron as sesións de Contacontos a cargo do alumnado de 6º curso. A encargada de inaugurar a actividade foi Andrea Labandeira, quen fixo unha versión da historia da coñecidísima Pippi Calzaslargas (Pippi Långstrump). Este personaxe literario, creado pola escritora sueca Astrid Lindgren, caracterízase pola súa forza e por ter dúas mascotas que a acompañan nas incontables aventuras que vive: un cabalo de lunares e un mono tití. Orfa de nai, o seu pai é un pirata. Pippi tamén é moi imaxinativa e rebelde, e vive nunha casa moi peculiar.\nDe todo isto nos falou Andrea, quen se caracterizou para a ocasión, como podedes ver nas seguintes imaxes (preme AQUÍ). O alumnado de Infantil, 1º e 2º de Primaria, desfrutou moitísimo desta "Hora de Ler", así coma o profesorado que o acompañou. Andrea, NORABOA!!!\nPublicado por Equipo de Biblioteca do CEIP Víctor Sáenz ás 00:06 0 comentarios Ligazóns a esta publicación\nEtiquetas: Contacontos, Curso 2016-17, fomento da lectura, Hora de Ler, Traballo do alumnado\nCELEBRAMOS O DÍA DE SANTA CECILIA\nComo anunciaramos no blogue, LUIS SOTO acompañounos para celebrar o Día da patroa dos músicos: Santa Cecilia. Luis veu cargado de cousas marabillosas para pasar a tarde connosco, e é que ademais de traer a súa frauta, contounos moitas cousas sobre os instrumentos da orquestra da que el forma parte (a Real Filharmonía de Galicia) a través dunha presentación na que tamén puidemos ir escoitando diversos fragmentos musicais. Ademais, tocou varias pezas de xeito tan maxistral que todas as persoas reunidas na biblioteca quedamos totalmente hipnotizadas!!! Ao igual que cando comezou a contar un conto no que tamén participaron algúns dos nenos e nenas de Infantil, 1º e 2º. Pero a cousa non acabou aí, xa que tamén animou aos rapaces e rapazas que saben tocar algún instrumento a tocar con el. E quen se animou? Pois o noso amigo Xoel, que se sentou coa guitarra para ensinarnos a todos o que está aprendendo este curso co profe Óscar. Aplaudímoslle todos encantados!!! Luis tamén veu cargado cunha mochila cheíña de frautas de diferente tipo, e deixóunolas probar!!! Había tantas e tan diferentes que non dabamos feito!!!\nA verdade é que nos sentimos todos moi afortunados de poder compartir con el esta data que, ata este curso, pasaba case desapercibida. Moitísimas grazas, Luis, por viaxar ata o noso cole!!! E tamén a Rogelio, quen o acompañou e sacou moitas fotos e mesmo gravou algúns vídeos, case tantos coma o profe David. Unha visita de AUTÉNTICO LUXO!!!\nPreme AQUÍ para ver todas as fotos:\nPublicado por Equipo de Biblioteca do CEIP Víctor Sáenz ás 00:20 0 comentarios Ligazóns a esta publicación\nEtiquetas: A Musiteca, celebracións, Curso 2016-17, música, visitas\nMañá é 22 de novembro, e cada ano celébrase o Día de Santa Cecilia, patroa católica dos músicos, dos poetas e dos cegos.\nA finais da Idade Media, varios pintores comezaron a representar a esta doncela tocando algún instrumento musical (órgano, vihuela, outros instrumentos de corda) ou cantando, pero en realidade parece que non existen documentos históricos que relacionen a Santa Cecilia con ningún instrumento musical.\nNo cole, xa que este ano a música é a temática sobre a que xiran a meirande parte das actividades, queremos tamén celebralo dun xeito especial. Como? Pois invitando a LUIS SOTO a compartir connosco a tarde de Santa Cecilia.\nLuis é un frautista que naceu en Ponteareas (Pontevedra). Aos 8 ano comezou a tocar unha frauta feita por seu pai cun tubo de plástico. Estudou con grandes maestros en España e noutros países, como Francia e Alemaña. Gañou o primeiro premio do concurso Pierre Nerini e o segundo no Lucien Wumser, en París. Ofreceu centos de concertos en todo o mundo, e participou en gravacións para radio, televisión e CD's. Tamén impartiu cursos de formación e perfeccionamento a xóvenes de diferentes idades. Xunto co guitarrista Carles Trepat grava a integral de Joaquín Rodrigo, e co pianista Diego García impulsa o proxecto "Galicia XXI", no que interpretan repertorio galego para ambos instrumentos. Ademais, é membro fundador do TAC ("Taller Atlántico Contemporáneo") e forma parte da plantilla da Real Filharmonía de Galicia.\nSeguro que Luis nos conta un montón de cousas moi interesantes relacionadas co mundo da música, ademais de interpretarnos algunhas obras no instrumento ao que se adica profesionalmente: a frauta. Estamos desexándoo!!!\nPublicado por Equipo de Biblioteca do CEIP Víctor Sáenz ás 18:45 0 comentarios Ligazóns a esta publicación\nEtiquetas: A Musiteca, celebracións, concerto, Curso 2016-17, música, visitas\nO NOSO COLE NO Nº 2 DE "O PAPAGAIO"\nPOIS SI!!! Saímos no nº 2 da revista "O Papagaio", que comezou a súa andaina este curso. Editada por "Edicións Moito Conto", e baixo a dirección de Abraham Carreiro, quen nos visitou hai varios cursos no noso centro, esta revista en papel e integramente en galego invitounos o mes pasado a participar no número que acaba de chegar ao cole.\nFoi así como unha rapaciña e un rapaciño de 6º se animaron a recoller un par de lendas da nosa zona e redactalas para a revista. E aquí as temos!!! Esperamos que os dous marcharan para a casa tan emocionados coma estou eu! Que alegría!!!\nAquí vos deixo a primeira publicación de Andrea Labandeira e Rubén Blanco:\nE, xa que se trata dalgo moi serio, nada mellor que acompañar os seus textos con estas simpáticas fotografías dos dous redactores. NORABOA aos dous!!!\nPublicado por Equipo de Biblioteca do CEIP Víctor Sáenz ás 18:17 0 comentarios Ligazóns a esta publicación\nEtiquetas: animación á escritura, Animación á lectura, Curso 2016-17, fomento da lectura, publicacións\nNARF, UN MÚSICO MOI QUERIDO\nA semana pasada morría Leonard COHEN, o coñecido poeta, novelista e cantautor canadiense. Foron moitos os temas que compuxo, algúns dos cales seguirán soando ao longo da historia. No ano 2011 recibiu o Premio Príncipe de Asturias das Letras.\nOnte despedíase de nós FRAN PÉREZ, coñecido artísticamente como NARF, un dos personaxes máis queridos da música galega. Este cantante, guitarrista e compositor, natural de Silleda, participou desde noviño nos movementos máis novidosos da música galega. Fixo parte de bandas como a Psicofónica de Conxo, Os Quinindiolas ou Nicho Varullo. Foi tamén un dos fundadores da coñecida Sala Nasa de Santiago de Compostela e participou en varias montaxes co grupo de teatro Chévere. Chegou incluso a compoñer a música para o filme de animación "O labirinto dos soños".\nEn solitario publicou tres discos, pero colaborou en moitas ocasións con artistas galegos, portugueses, africanos... De feito, o seu último concerto tivo lugar en Compostela, onde actuou coa banda mozambiqueña Timbila Muzimba.\nAquí vos deixamos un pouquiño da música de Narf, para que quede sempre entre nós, onde aparece con Manecas Costa, un grande amigo seu:\nEtiquetas: A Musiteca, Curso 2016-17, música\nUNHA LÚA SÚPER!!!\nHoxe, 14 de novembro, a Lúa estará a 356.523 km., a súa distancia máis preto da Terra no que vai de século. Aínda que isto acontecerá ao redor do medio día, o espectáculo astronómico poderase observar a noite anterior e posterior. NON A PERDADES DE VISTA!!!!\nHaberá que esperar ata o 25 de novembro de 2034 para que o noso satélite se aproxime aínda máis, a 356.448 km.\nPremendo sobre a imaxe poderedes ler máis información sobre este fenómeno:\nTamén podedes ver unha imaxe representativa premendo aquí.\nPublicado por Equipo de Biblioteca do CEIP Víctor Sáenz ás 14:10 0 comentarios Ligazóns a esta publicación\nEtiquetas: astronomía, Curso 2016-17, natureza\nMAGOSTO 2016: MÚSICA, MAXIA E CASTAÑAS!!!\nPois si que foi especial o noso Magosto nesta ocasión: por un lado, coincidiu co Día de San Martiño, no que a cultura popular nos ensina refráns coma "polo San Martiño mata o teu porquiño" ou "polo San Martiño, deixa a auga e bebe o viño". E o certo é que neste mes de novembro, coñecido tamén como o mes de San Martiño e incluso Castañal (nas terras lucenses de Quiroga e O Incio), teñen lugar as últimas colleitas do ano, antes de que o frío do inverno faga que nos recollamos nos nosos fogares. Ademais dos cogomelos ou os primeiros grelos, chegan as castañas!!!\nEste ano tamén no cole probamos unha nova maneira de celebralo. Xa que as previsións atmosféricas non eran moi favorables para asalas no patio, asáronnolas as cociñeiras Lourdes e Mariví na cociña. Moitísimas grazas!!! E xa que non habería xogos tradicionais ao aire libre, trouxemos unha actividade musical e máxica á vez: "A ilusión dun músico", no que o fantástico baixista ÁLVARO MURAS interpretaba temas curtos de diferentes estilos mentras un mago conseguía atraer toda a atención do público reunido na biblioteca do centro: cartas que desaparecían e volvían aparecer, papeis que se convertían en gorros e bolsos fermosos, cordas que semellaban ser de goma, etc. E o mellor de todo isto foi poder compartilo con todas as persoas que se sumaron á festiña: nais, pais, avoas, o grupiño de alumnas e alumnos que xa están no instituto e viñeron ata o cole (Tatiana, Martín, Rocío, Noelia, Érika, Uxía, Julia, Mario, Raúl, Samuel, Fran e Diego). Moitísimas grazas por vir!!!\nPremendo sobre a seguinte imaxe podedes ver todas as fotos.\nPublicado por Equipo de Biblioteca do CEIP Víctor Sáenz ás 00:23 0 comentarios Ligazóns a esta publicación\nEtiquetas: A Musiteca, celebracións, Curso 2016-17, magosto, música\nEXCURSIÓN MUSICAL POR A CORUÑA\nAsí foi o pasado mércores, no que viaxamos á cidade herculina para asistir a un espectáculo moi diferente aos que estamos adoitados: un ballet!!! O espectáculo, a cargo do Centro Coreográfico Galego, tivo lugar no Teatro Colón, e as coreografías que realizaron acompañaban a música dun dos grandes compositores do Barroco: "As catro estacións" de Antonio VIVALDI. Antes disto, no cole preparamos algunha actividade previa, na que falamos do compositor veneciano e da danza.\nO día da viaxe desfrutamos moito dese espectáculo, no que un grupo de 8 bailaríns e bailarinas nos ensinaron unha maneira de bailar que non adoita ofrecerse polo noso concello. A visión por medio da danza contemporánea das catro estacións de Vivaldi, xunto con imaxes proxectadas que nos recordaban a paisaxe galega e pequenos textos que nos fixeron reflexionar, mantiveron a nosa atención durante toda a función. Un auténtico luxo para o alumnado de Primaria e o profesorado que o acompañou asistir a este espectáculo tan fermoso e visual, no que tan só botamos de menos que a música non fora en directo.\nAo rematar, fomos camiñando ata o Palacio da Ópera. Cruzamos os xardíns Méndez Núñez, observamos o tráfico da cidade e mesmo enredamos con algunhas persoas que paseaban cos seus canciños. A visita ao Palacio da Ópera tamén foi moi especial e moi diferente ao que poderiamos supoñer. Non había concerto, nin baile, nin exposición, nin conferencia... Non!!! Coñecemos o Palacio como edificio: a súa historia, a arquitectura, as diferentes salas, as cabinas de son... E mesmo nos deixaron ver a zona "entre bambalinas" do escenario da sala grande, que é a parte que se atopa detrás do escenario visible ao público. Sorprendeunos a súa altura, como se cambian os decorados ou as teas para as representacións que as precisen, e a enormidade dos estoxos dos instrumentos!!! Tamén nos permitiron entrar no camerino do director titular da Orquestra Sinfónica de Galicia!!! INESQUECIBLE!!! Agradecidísimas todas as persoas que viaxamos ata A Coruña da xente que con tanta amabilidade nos foi contando todo aquelo que non aparece nos programas de man... Mesmo o profe Óscar tivo ocasión de contarnos a súa primeira experiencia cantando unha ópera.\nSe queredes ver as fotos que fixemos, premede sobre a seguinte imaxe.\nPublicado por Equipo de Biblioteca do CEIP Víctor Sáenz ás 00:17 0 comentarios Ligazóns a esta publicación\nEtiquetas: A Musiteca, concerto didáctico, Curso 2016-17, música, saídas didácticas\nORQUESTRA SINFÓNICA DE NENOS DE GALICIA\nEsta semana estivemos de excursión en A Coruña. Ademais de asistir a un espectáculo de ballet no Teatro Colón, tamén tivemos a oportunidade de coñecer o Palacio da Ópera por dentro, algo que nos pareceu fascinante. Esta mañá, no periódico "El Correo Gallego" atopamos unha entrevista a dúas persoas moi relacionadas con ese auditorio coruñés: Jorge Montes e Enrique Iglesias, os directores dos 83 nenos e nenas que compoñen a Orquestra Sinfónica de Nenos de Galicia.\nSe premedes sobre a imaxe podedes ler parte da entrevista que aparece no xornal:\nPublicado por Equipo de Biblioteca do CEIP Víctor Sáenz ás 18:33 0 comentarios Ligazóns a esta publicación\nEtiquetas: A Musiteca, Curso 2016-17, Entrevistas, música\nA IMPORTANCIA DA MÚSICA\nEsta semana recibimos unha noticia moi interesante en La Voz de Galicia, que recibimos nas aulas de 5º e 6º de Primaria cada mércores. Baixo o titular "Crecer a buen ritmo", o artigo destaca a importancia da formación musical na infancia. Atópase dentro das páxinas de "La Voz de la Escuela", na sección adicada á escola de pais. Queremos deixárvolo tamén aquí, para que todas as persoas que non reciban o periódico poidan lelo (premendo na imaxe).\nPublicado por Equipo de Biblioteca do CEIP Víctor Sáenz ás 15:47 0 comentarios Ligazóns a esta publicación\nO NOSO CARTEL E AS NOVIDADES DA BIBLIOTECA\nXa temos o cartel do proxecto deste curso: "BaiLEMOS na Musiteca". Quedou chulísimo, non si? Ademais, xa comezamos a colocar algúns dos fondos que temos na biblioteca relacionados coa música.\nPero tamén quero contarvos que hai novas adquisicións na Biblioteca!!! Tédelas todas colocadas no taboleiro da entrada da Biblio, onde podedes botarlles un ollo ou levalas para casa!!! Podedes atopar libros de consulta, pero tamén de ficción, e un grupiño deles con temática apropiada para estes días nos que celebramos o Samaín. A que estades esperando???\nPublicado por Equipo de Biblioteca do CEIP Víctor Sáenz ás 09:00 0 comentarios Ligazóns a esta publicación\nEtiquetas: A Musiteca, Curso 2016-17, Novidades\nO xoves fomos de excursión a Santiago de Compostela!!! Nesta ocasión, as/os afortunadas/os fomos os grupos de Infantil, 1º e 2º de Primaria. Pasámolo moi ben e aquí queremos deixar constancia diso. A primeira parada foi no Auditorio de Galicia, onde visitamos a exposición "Semente", composta por unha selección de obras destacadas (premiadas ou non) de 35 novos artistas.\nAlgunhas chamaron a nosa atención polo seu tamaño, outras polo material empregado, outras pola explicación que sobre ela nos deu a guía que nos acompañou na visita, e unha porque nos quedamos coas ganas de probala: un parque cheo de bólas para xogar coa característica particular de que todo era de cor negra!!! Aquí tedes as fotos que fixemos (preme sobre a imaxe):\nDespois asistimos ao concerto didáctico ofrecido por Pitusa Semifusa. Pitusa Semifusa é unha rapaciña que canta moi ben, e subiu ao escenario acompañada da súa avoa, quen tocaba o piano, e un guitarrista. Xuntos interpretaron varios temas que nos ían amosando as diferentes familias de instrumentos: a de corda, a de vento e a de percusión. Pasámolo moi ben, e incluso algúns de nós puidemos subir ao escenario!!! A ver se atopades a Guille e a Mai nas seguintes fotos (preme sobre a seguinte):\nE despois da música, demos un paseo estupendo pola Alameda de Santiago: observamos os parrulos, as fermosas vistas da Catedral, a estatua do escritor Valle-Inclán, as pegadas de xigantes que roubaron toda a nosa atención, as árbores coas cores propias do outono, e case, case movemos o enorme eucalipto que hai no Paseo dos Leóns!!! Ten máis de 120 anos de idade, mide case 40 metros de alto e ten 8 metros de diámetro. Coñécese como a "árbore dos namorados".\nDespois de tanto exercicio, desfrutamos da comida que con tanto cariño nos prepararan nas nosas casas. E aínda nos quedou un anaco de tempo para xogar no parque, antes de regresar ao cole. Un día completo e estupendo!!! Se premedes sobre a seguinte imaxe podedes ver todas as fotos:\nPublicado por Equipo de Biblioteca do CEIP Víctor Sáenz ás 11:29 0 comentarios Ligazóns a esta publicación\nEtiquetas: A Musiteca, concerto didáctico, Curso 2016-17, exposicións, saídas didácticas


Balance Sindical Dixital: Impacto da Reforma laboral, da negociación colectiva e a Xurisdición social no telemárketing\nImpacto da Reforma laboral, da negociación colectiva e a Xurisdición social no telemárketing\nO Decretazo aprobado o 11 de febreiro polo Goberno do Partido Popular non é só unha reforma laboral, racha do modelo de relacións laborais que coñecemos ata o momento. Con carácter xeral as decisión laborais que afectaban aos traballadores/as debían ser negociadas coa representación sindical, debían ser xustificadas as necesidades e en cando se traba de despedimentos e modificacións das condicións laborais debían contar con autorización previa das administracións públicas.\nNeste comunicado centrarémonos exclusivamente naquelas medidas que entendemos terán maior impacto no sector, malia que hai máis:\n• Elimina a negociación colectiva, dende o momento que permite que o empresario poda decidir modificar unilateralmente e de xeito individual as condicións laborais (salario, xornada, mobilidade, etc.), empeorando o Convenio. A aplicación das condicións dos convenios xa non é obrigatoria.\n• Os convenios de empresa poderán empeorar os convenios sectoriais.. Veremos como as empresas nos chantaxearan: “o negociamos un Convenio en la empresa bajando los salarios o la campaña se irá para la empresa de al lado que los tiene mas bajos y oferta condiciones mas baratas al cliente”.\n• Unha vez vencido un convenio, será prorrogado 2 anos; a partir de aí aplicaranse as condicións básicas do ET e o salario mínimo interprofesional.\n• Caer enfermo xa era motivo de despedimento, pero agora poderán despedir independentemente do absentismo global da empresa e cunha indemnización de 20 días por ano traballado cun máximo de 12 mensualidades.\n• Amplíanse as causas dos ERE e elimínase a autorización administrativa.\n• Os contratos de aprendizaxe poderán utilizarse ata os 33 anos, cun salario de 480 €/mes. A empresa terá axudas públicas, deducións fiscais e á Seguridade Social.\n• Permítense as horas extras nos contratos a tempo parcial.\n• Abarátase o despedimento con carácter xeral a 20 días por ano traballado, cun máximo de 12 mensualidades. O despedimento con 45 abarátase a 33 días, estas indemnizacións son cando un xuíz o considera improcedente (que a empresa non tiña razón); neste caso ademais elimínanse os salarios de tramitación (os que debían cobrarse dende o despedimento ata a sentenza) agás cando o empresario decida a readmisión.\nEstamos ante unha ruptura do contrato social. O Goberno aprobou medidas agresivas e extremas contra a clase traballadora no seu conxunto, que no sector de telemárketing terán gravísimas repercusións facilitando unha explotación miserable dos traballadores e traballadoras.\nBalance Sindical n 20\nArquivo mensual Fevereiro (1) Janeiro (4) Dezembro (4) Novembro (6) Outubro (8) Setembro (2) Novembro (5) Outubro (4) Setembro (11) Agosto (4) Julho (3) Junho (5) Maio (11) Abril (5) Março (13) Outubro (1) Setembro (4) Agosto (4) Julho (14)\nConvenio Aforro (BOE)\nConvenio ETT (BOE)\nTaboas salariais caixas\nTaboas salariais Telemárketing


A burra de Pepe da Campa - Cancioneiro antropolóxico. Quiroga, Ribas do Sil, Montañas do Lor. - Mapa Sonoro de Galicia - Consello da Cultura Galega\nRecollida dos Cantores de Margaride e Freixeiro\nI escoiten señores\ni esto vai sin trampa\ne morreulle a burra\nao Pepe da Campa\nao Pepe da Campa.\nI o Pepe da Campa\nchoraba por ela\nadiós miña burra\nmiña burra vella,\nmiña burra vella.\nA burra de morta\nrequichou o rabo\nadiós miña sogra\ni adiós meus cuñados\ni adiós meus cuñados.\nregañou os dentes\nadiós meus "viciños"\ni adiós meus parentes\ni adiós meus parentes.\nvolveo a falar\nnon chores, non chores\nnin teñas pesar\nquen che día fodas non ha de faltar\nnon ha de faltar.\nPartitura e letra de "A burra de Pepe da Campa"


O Concello imparte formación para a inserción no mercado de traballo e de iniciación á informática\nO alcalde visitou hoxe xoves as clases ofertadas polo Concello no edificio municipal do Areal, 126 prazas -das que 35 continúan dispoñibles- habilitadas para a iniciación á informática, que inclúe correo e DNI electrónicos e Internet seguro para pais e nais. O Concello realiza igualmente formación orientada ao mercado laboral.\nxoves, 24 xan 2013\nO alcalde de Vigo, Abel Caballero, e o concelleiro de Participación Cidadá, Santos Héctor, visitaron este xoves dúas das clases dos cursos que imparte o Concello sobre informática. Iniciada este mes e ata o próximo 22 de marzo, a oferta total de alfabetización informática ascende a 126 prazas nos distintos grupos e horarios propostos, das que 35 continúan dispoñibles. A inscripción realízase no teléfono gratuito 010.\nO Concello programa cursos de iniciación á informática en dous niveis, dependendo do grado de coñecementos dos usuarios, e específicos para menores e maiores de 65 anos. Ademais, a formación impartida inclúe a aprendizaxe de uso do correo e do DNI electrónicos, Internet seguro para pais e nais e un curso de memoria por ordenador dirixido aos maiores de 65 anos.\nSegundo explicou Abel Caballero, o goberno de Vigo dispón igualmente de formación orientada á actividade económica e ao emprego. Caballero visitou hoxe ao alumnado dun curso dirixido a traballar en centros de atención telefónica, ademais doutro proxecto en marcha de venda a través da rede.\nO alcalde avanza que a construcción da piscina de Navia comezará este ano\nO goberno de Vigo paraliza a retirada dos dispositivos aos beneficiarios da teleasistencia\nO alcalde presenciou o inicio da desmontaxe do edificio Bandeira para converterse nun centro comercial\nO Concello inicia o proceso para derrubar o edificio do Castelo e descubrir a muralla do Castro\nCaballero anuncia a plantación de tres árbores por cada un afectado polo temporal\nO "Cidade de Vigo" de violín e violonchelo traerá ao Mercantil a 36 participantes de toda Galicia\nO Concello apoiará á Asociación de Diabéticos sufragando o local e planificando actividades\nluns, 21 xaneiro 2013\nmércores, 23 xaneiro 2013\nxoves, 24 xaneiro 2013\nvenres, 25 xaneiro 2013\nsábado, 26 xaneiro 2013\ndomingo, 27 xaneiro 2013


A patronal hostaleira transmitiu á ministra de Turismo, Reyes Maroto a urxente necesidade de crear unha comisión interministerial cos responsables das diferentes comunidades autónomas para abordar a recuperación do sector a través da posta en marcha dun plan de choque que faga posible a reactivación do turismo español con medidas como a ampliación e replanteamiento dos ERTE, o test aos viaxeiros ou a exención dalgúns impostos como o IBI.\nCEHAT considera fundamental a creación desta comisión para que se poidan abordar debidamente todas aquelas cuestións que levan meses afectando seriamente ao sector turístico e que dependen de varios ministerios como Sanidade, Asuntos Exteriores, Facenda ou Traballo, entre outros.\nNo escrito, que foi tamén remitido aos ministerios de Traballo e Sanidade, CEHAT solicitou tamén a articulación dun plan de reactivación do turismo español con algunhas cuestións xerais e un tratamento específico por territorios. Isto permitiría, por exemplo, abordar a tempada de inverno para aqueles destinos que a teñan ou preparar a próxima tempada para aquelas zonas que traballarán a partir de marzo de 2021.\nJorge Marichal, presidente de CEHAT, subliña que, ante unha situación como a que está a atravesar o sector, ?non podemos improvisar medidas. Está en xogo a supervivencia do sector turístico español e devandito plan debe conter medidas financeiras, pola contra, quedará unicamente como papel mollado?.\nA patronal española do aloxamento turístico considera, por tanto, imprescindible que este plan de choque contemple a implantación de medidas sanitarias, laborais e fiscais concretas e de máxima urxencia para garantir a supervivencia do turismo, o sector produtivo que máis achega no seu conxunto ao PIB español e de cuxa fortaleza dependen máis de 2 millóns e medio de traballadores de forma directa.\nDentro do ámbito laboral, CEHAT insiste na articulación duns ERTE específicos para o sector hostaleiro. Así, a Confederación solicita uns ERTE áxiles que permitan a entrada e saída de traballadores en función da conxuntura turística e que conten cunha exoneración total da Seguridade Social dos que quedan dentro do ERTE, non dos que saen, posto que, se un empresario saca a un traballador do ERTE considérase que o fai porque está a xerar recursos para pagar o seu salario. Por tanto, a axuda debe ofrecerse a aqueles traballadores que permanecen dentro do ERTE e deixar a responsabilidade do empresario asumir o custo dos traballadores que se reincorporan á súa actividade. Ademais, estes novos ERTE deben estar activos, como mínimo, até a Semana Santa de 2021 co fin de garantir que as empresas teñan ?osíxeno? para chegar até esa data e, con elas, o emprego que xeran.\nEn materia de saúde, CEHAT considera fundamental o establecemento de medidas como o pasaporte sanitario dixital e/ou solucións similares que permitan a trazabilidad do cliente durante a súa estancia en destino e identificar riscos e vulnerabilidades durante a súa estancia, facilitando a súa localización e illamento en caso de necesidade.\nAsí mesmo, a Confederación aposta pola realización de probas e test aos turistas que chegan a España. ?Se a Unión Europea non se fai cargo de forma obrigatoria do test á saída dos países, debemos ser nós os que os establezamos á chegada -apunta Marichal-, por tanto, o que expomos é que, se un turista que chega a España non pode garantir que se está libre de COVID-19 (PCR con 48 horas máximo antes da viaxe), deberá facérselle un test rápido á chegada ao primeiro aeroporto español que pise. Este test deberá pagalo o cliente. Ao finalizar a súa estancia en destino e antes de regresar ao seu país, deberá realizarse unha nova proba que garanta que está libre de COVID-19. Este novo test pódeno pagar os hostaleiros e o cliente, de forma conxunta?.\nPor último, en materia fiscal, CEHAT solicita que se articule a exoneración dalgúns impostos que graven a actividade tanto a nivel local como autonómico, para este exercicio 2020, como é o caso do IBI (Imposto sobre Bens Inmobles), as taxas municipais, os Impostos sobre Actividades Económicas, etc., que, polas súas características, representan un elevado custo pairas as empresas hostaleiras nun contexto de practicamente cero ingresos por actividade turística.


A festa galego-portuguesa da Coca volve a Redondela\nRedondela revive estes días a súa tradicional festa da Coca. Esta festividade ten lugar noutros concellos do conxunto etnográfico galego-portugués como Betanzos e Monção.\nphoto_camera A Coca nas rúas de Redondela (Foto: A Coca nas rúas de Redondela).\nRedondela recuperou a súa tradicional festa da Coca e volveu após a suspensión pola pandemia nos dous anos anteriores comezando co baile de xigantes e cabezudos ao que lle seguiu o baile de espadas e penlas.\nOs mozos e as espadas\nEsta celebración, de orixe pagá, lembra a lenda da coca, un ser da mitoloxía galega que vive nas augas do mar ou dos ríos.\nEn Redondela explica a derrota deste animal a mans dos mozos e para conmemorar esta vitoria, realízanse interpretacións tanto do propio animal como da batalla na cal a Coca foi derrotada.\nEsta figuración coñécese como danza das Espadas, representando aos mozos que comezaron a danzar coas súas armas arredor do animal morto após derrotalo, e baile das Penlas, simbolizando a celebración das doncelas liberadas das fauces do dragón.\nFesta etnográfica galego-portuguesa\nAdemais de Redondela, a festa da Coca segue a realizarse en diferentes lugares do conxunto etnográfico galego-portugués, como Betanzos ou Monção.\nTanxarina cumpre corenta anos facendo teatro de monicreques na Galiza\nEstá última localidade posúe desde o ano 2002 un irmandamento con Redondela, e desde o 2003 ambas as dúas celebracións son publicitadas baixo unha promoción turística conxunta.\ncultura Redondela Monção Coca


O encontro ‘Cima en Curta’ de mañá contará cun segundo pase tras esgotarse as entradas do primeiro\nO Concello promove a creación artística de cineastas galegas coa proxección de cinco curtametraxes mañá venres nos Cines Dúplex, ás 19.45 horas e ás 22 horas, e tras a primeira celebrarase un debate coas autoras e o público. As entradas para o segundo pase, de balde, repartiranse hoxe, de 17 a 21.45 horas, e mañá, desde as 17h no despacho de billetes da sala ata completar o aforo establecido\nO Concello de Ferrol promove a creación artística de mulleres cineastas galegas coa celebración mañá venres, 30 de xullo, do ciclo de cine ‘Cima en Curta’, unha iniciativa impulsada en colaboración coa Asociación de mulleres cineastas e de medios audiovisuais e os Cines Dúplex, onde se celebrará. Tras esgotarse en apenas tres horas as entradas da sesión das 19.45 horas, ás 22 horas celebrarase outro pase, tamén de balde, cuxas entradas poden retirarse hoxe no despacho de billetes da sala de 17 a 21.45 horas e mañá desde as 17 horas ata o inicio do ciclo ata completar o aforo establecido. Proxectaranse cinco curtametraxes e tras a primeira sesión celebrarase un debate co público e as autoras.\nA concelleira de Muller e Igualdade, Cristina Prados, lembrou esta mañá que ‘Cima en Curta’ é unha mostra de cine mediante curtametraxes co obxectivo de “dar a coñecer os traballos realizados por mulleres cineastas (directoras, guionistas, produtoras, montadoras, directoras de fotografía, entre outras) ao público galego e “ao mesmo tempo promover o debate sobre a creación cinematográfica das mulleres no contexto particular de Galicia co fin de apoiar a súa presenza na industria audiovisual”. As cinco curtametraxes son Muller Personaxe, de Lucía Estévez, unha entrevista coa súa nai que lle serve á directora para facer unha reflexión sobre o rostro feminino na la pantalla galega; Dores, de Coral Piñeiro, responde á necesidade de loitar contra o esquecemento do acontecido durante a ditadura de Franco en Galicia e assúas\nconsecuencias aínda presentes hoxe en día; Xoves de comadres, de Noemí Chantada, reflicte que o seu mundo era xa como un formigueiro baleiro, unha colmea case seca á que chegou un grilo bullicioso; Carne, de Camila Kater e Chelo Loureiro como produtora, mostra como a través de relatos íntimos e persoais cinco mulleres comparten as súas experiencias en relación co corpo, desde a infancia ata a terceira idade e, por último, Terceira oportunidade, de Xudit Casas, que abre o debate de quen ten o poder nunha relación de parella.\nPrados explicou que o fin é “estimular a creación artística coa mirada de muller, promover o debate dende unha perspectiva feminista e fomentar a representación equilibrada da muller no sector cinematográfico”.


O PSOE DENUNCIA QUE A INESTABILIDADE GUBERNAMENTAL ESTÁ DEIXANDO XINZO NUN...\nO PSOE DENUNCIA QUE A INESTABILIDADE GUBERNAMENTAL ESTÁ DEIXANDO XINZO NUN ESTADO LAMENTABLE EN CUESTIÓNS TAN BÁSICAS COMO O MANTEMENTO DAS RÚAS\nElvira Lama: “Que se deixen de liortas internas e de gobernos na sombra e se dediquen ao que de verdade importa. Teñen o concello feito unha calamidade”\n13 de agosto de 2018, 17:44\nPSOE de Xinzo denuncia que a situación de inestabilidade institucional na que se atopa o concello logo da restra de dimisións que acumula o goberno local, tamén afecta á xestión dos problemas diarios que padece a veciñanza. Temas tan importantes como o estado das rúas e beirarrúas están sometidos á desidia deste goberno á deriva, co conseguinte risco que supoñen para os e as usuarios e usuarias. O grupo socialista vén de reclamar que o mantemento e reparación destas vías e dos espazos peonís sexa unha prioridade para este desgoberno. A portavoz, Elvira Lama, sinala que: “Esiximos a reparación urxente e inmediata das beirarrúas en mal estado e demandamos que comecen pola Avenida de Ourense, sobre todo no tramo que pasa polas casas Santa Mariña, porque é de vergonza dar esa imaxe a calquera que veña e, sobre todo, o perigo inmenso que supón de caídas innecesarias”.\nA teima dos socialistas con este arranxo urxente non é baladí posto que xa se teñen dado accidentes que remataron en fracturas e torceduras malos de curar. “Polo momento, ninguén reclamou por vía xudicial, danos e prexuízos contra o concello, por ser este o responsable civil, pero estarían en todo o seu dereito”, indica Lama Fernández. A imaxe de abandono e desidia chega a tal extremo que a veciñanza e visitantes que se apean do transporte público, taxi ou bus, na Avenida de Ourense, teñen que pasar por unha beirarrúa nun estado tan lamentable e deplorable que ata faltan metade das baldosas da mesma. Nesa rúa en concreto, cómpre lembrar que se atopa a estación de autobuses e un parque infantil e de recreo, sendo unha das zonas máis transitadas de Xinzo.\nPor isto, os socialistas reclamaron, por escrito, que se repare de xeito urxente ese tramo de beirarrúa e que se retiren todas as baldosas, no caso de que non houbese repostos no mercado, así como a axilización inmediata do proxecto da reforma desa Avenida que tanto se anunciou, por parte do goberno municipal, nos medios de comunicación. A voceira conclúe esixindo, “que se deixen de liortas internas e de gobernos na sombra e se dediquen ao que de verdade importa. Teñen a vila feita unha calamidade e está nas súas mans por remedio e evitar males maiores. Non temos demasiadas esperanzas postas no novo alcalde, a quen preceden as súas accións como tránsfuga, pero é o noso deber ser responsables e responder ás demandas da xente, poñéndolle deberes mentres lle dure o mandato”.\nO PSOE DENUNCIA QUE A INESTABILIDADE GUBERNAMENTAL ESTÁ DEIXANDO XINZO NUN ESTADO...\nDous días de viaxe na Arca da Noe


O Goberno aproba o teito de gasto do Estado para 2018, que aumenta un 1,3% sobre o de 2017 - Blog de Celso Delgado\nHome Economía O Goberno aproba o teito de gasto do Estado para 2018, que aumenta un 1,3% sobre o de 2017\nO Goberno aproba o teito de gasto do Estado para 2018, que aumenta un 1,3% sobre o de 2017\nEsta mañá o Consello de Ministros revisou as previsións remitidas a Bruxelas o pasado mes de abril no Programa de Estabilidade, elevando a taxa de crecemento para este exercicio do 2,7% ao 3%, e para 2018 do 2,5% ao 2,6%.\nO ministro de Economía, Industria e Competitividade, Luís de Guindos, afirmou que "é unha revisión moi prudente, perfectamente alcanzable e sería moi difícil" que non se cumprise. De feito, o ministro indicou que é "moi inferior á que están a realizar o resto de analistas" e ao "consenso do mercado".\nDe Guindos destacou que as exportacións de bens e servizos representan a variable máis dinámica da economía española, xunto co investimento, e que "está a tirar do crecemento á alza" grazas a factores como a mellora da competitividade, a recuperación da economía europea e a evolución do tipo de cambio do euro.\nO novo escenario macroeconómico prevé unha achega positiva do sector exterior de ao redor de medio punto, que se prolongará, polo menos, durante cinco anos desde 2016. Ademais, contempla un aumento das exportacións próximo ou superior ao 5% durante 2017-2020, é dicir, con novos máximos históricos.\nEn canto á demanda interna, contribúe ao crecemento con máis de dous puntos durante o período 2017-2020, o cal é compatible con niveis de inflación reducidos. As ganancias de renda dos fogares e a creación de emprego manteñen en cifras próximas ao 2,5% o aumento do consumo privado ao longo do período.\nO ministro resaltou que o novo patrón de crecemento combina a demanda doméstica positiva coa achega das exportacións netas do sector exterior.\nAdemais, De Guindos remarcou que levamos catro exercicios con superávit na conta corrente da balanza de pagos e que, se se cumpren as "proxeccións prudentes" do Goberno, teremos "oito anos con superávit".\nO titular de Economía explicou que a proxección do Executivo é crear máis de dous millóns de postos de traballo entre os exercicios 2016 e 2020, de tal forma que en 2019 superaríanse os 20 millóns de traballadores ocupados e, no ano 2020, "atopariámonos/atopariámosnos cun nivel de emprego por encima do que tiñamos antes do inicio da crise". "España recuperou xa o nivel de renda que tiñamos no ano 2007, no segundo trimestre deste ano, pero aínda estamos lonxe en termos de emprego",asegurou.\nEn canto ao número de desempregados, Luís de Guindos sinalou que baixaría practicamente en 1.700.000, o cal supón unha caída da taxa de paro en 7,5 puntos a finais do ano 2020.\nO ministro lembrou que a taxa de paro en 2013, o peor momento da crise, era do 27%. O Goberno proxecta deixala lixeiramente por encima do 11% en 2020, o que supón recortar a taxa en 16 puntos, é dicir, reducila en máis da metade.\nO Goberno tamén aprobou os obxectivos de estabilidade orzamentaria e de débeda para o período 2018-2020, así como o teito de gasto do Estado para o próximo ano, co que se inicia o proceso de elaboración dos Orzamentos Xerais para 2018. O ministro de Facenda e Función Pública, Cristóbal Montoro, defendeu que eses obxectivos "son os que necesita a economía española para seguir impulsando o crecemento e a creación de emprego, que é o que está a mellorar a vida das familias españolas".\nEn canto aos obxectivos de estabilidade, o déficit do conxunto das Administracións Públicas pasará do 3,1% do PIB deste ano ao 2,2% en 2018, co que España cumpriría as recomendacións do Consello Europeo e abandonaría o procedemento por déficit excesivo.\nMontoro asegurou que se trata de "un punto de inflexión absolutamente crucial", xa que España superou a barreira do 3% de déficit público durante unha década enteira. "É fundamental que non haxa dúbidas nin en España nin en Europa de que imos cumprir ese compromiso",dixo.\nO déficit total das Administracións seguirá baixando durante o resto do período: en 2019 será do 1,3% do PIB, e ao ano seguinte do 0,5%.\nA distribución dese déficit, apuntou o ministro, é a xa presentada na Comisión Nacional de Administración Local e no Consello de Política Fiscal e Financeira. As entidades locais atoparanse en equilibrio orzamentario en 2018, as comunidades autónomas alcanzarano en 2019 e a Administración Central, en 2020. Pola súa banda, a Seguridade Social irá reducindo o seu déficit ata situalo no 0,5%. O ministro sinalou que "o máis probable" é que en 2020 algunhas das tres Administracións para as que se prevé equilibrio rexistren superávit, o que compensaría o déficit da Seguridade Social.\nModerado aumento do gasto do Estado\nRespecto da débeda pública, Montoro explicou que pasará da contorna do 99% do PIB para o total das Administracións Públicas neste exercicio ao 92,5% no ano 2020. A baixada "moi substancial", indicou, deberase á continuidade do crecemento e á redución do déficit público. "Isto é moi importante -afirmou - porque significa que baixará tamén a débeda externa de España fronte ao resto do mundo e teremos, por tanto, a posibilidade de financiar moi correctamente a continuidade do crecemento económico".\nO límite de gasto non financeiro do Estado para 2018, calculado de acordo cunha evolución "razoable" dos ingresos tributarios dispoñibles, ascende a 119.834 millóns de euros, segundo detallou Montoro. Respecto ao Orzamento de 2017, esa cantidade supón un aumento de 1.497 millóns, un 1,3% máis. "Despois de tantos anos véndoo baixar sistematicamente, o límite de gasto do Estado agora xa aumenta, moderadamente pero aumenta", resaltou o titular de Facenda.\nEse incremento permitirá reducir o déficit público en seis décimas, financiar as administracións territoriais e aumentar os fondos para as clases pasivas e a retribución dos funcionarios. En canto aos ministerios, terán unhadispoñibilidade de gasto ao redor dos 35.000 millóns de euros. "É unha cifra que tamén mellora algo, pero non moito, en relación co que foi a política do Goberno de contención do gasto nos ministerios para poder facilitar o financiamento correcto dos grandes servizos públicos, sobre todo os de ámbito social", sinalou Montoro.\nO Goberno aproba o teito de gasto do Estado para 2018, que aumenta un 1,3% sobre o de 2017 Reviewed by Celso Delgado on lunes, julio 03, 2017 Rating: 5


Restaurante / Café / Bar / Tenda\nPastelería / Panadaría\nSeleccionamos os mellores pans tradicionais da nosa terra e tamén propoñemos pans gourmet especiais que se elaboran con procesos de fermentación lenta para desenvolver auténticos sabores artesanais sen usar ningún aditivo químico.\nPan multi grao, liño, espelta, sésamo, froitas, froitos secos e pasas, olivas negras, olivas verdes, tomate e albahaca, millo ...\nNa nosa panadería tamén atoparás deliciosos bolos, galletas, brownies, bolos e granola elaborados a diario, así como infinitos produtos Pandelino.\nTemos unha carta para cada momento do día. Se queres un almorzo orixinal e saudable, unha comida equilibrada e divertida ou unha cea coas máis saborosas tostas que poidas imaxinar, en Pandelino facemos que cada momento do día sexa especial. Produtos frescos e saudables, feitos todos os días para ti con amor e dedicación.\nTraemos o mellor de todas as partes do mundo á nosa tenda Gourmet para que poidas desfrutalo na mellor compañía. Produtos artesanais, ecolóxicos e naturais para os padais máis exquisitos e para aqueles que buscan alimentos sans e diferentes.\nDelicias para facerlle unha homenaxe ou para compartir momentos de celebración. Aceites, mostaza, vinagres, arroz, conservas, viños, galletas, marmeladas, cafés, tés, bombóns ... Infinitos produtos para encher a túa despensa de delicias.\n378 m dende aqui


Olaría - Howling Pixel\nOs primeiros obxectos de olaría aparecen no período Gravetiense (Paleolítico Superior) e trátase de pequenas representacións de divindades materiais e de culto á fertilidade como a chamada Venus de Dolní Věstonice datada arrdor de 29 000 ou 25 000 a. C. Unha das pezas máis antigas que se coñecen é unha vasilla do período Jōmon da época da prehistoria do Xapón (10 000 a. C. / 8000 a. C.), peza que se expón no Museo Nacional de Toquio. O seu nome vén das marcas de corda coas que está decorada. Atopáronse outras evidencias na conca do río Amur en Rusia que revelaron rastros de cerámica que datan do 14 000 - 13 000 a. C. Existen anacos de olaría que se encontraron no sur da China e que foron datados por carbono 14 entre o 9000 e o 14 000 a. C.; en novas escavacións realizadas na cova Xianrendong en Jiangxi os restos chegan ata o 20 000 a. C.\nOlas na Feira da olaría de Oleiros.


Sexaxenario detido por ameazar viandantes cun coitelo.\nMartes, 23 Agosto 2016 18:23 Redaccion @valminorinfo\nA orixe do incidente podería ser a negativa a deixalo entrar no albergue vigués de Marqués de Valterra minutos antes, por ter protagonizado incidentes graves con outros usuarios en días previos, segundo a Policía Nacional\nAparentemente o agora detido quixo entrar no albergue social vigués de Marqués de Valterra e non lle deixaron. O home montou en cólera a comezou a berrar e ameazar aos viandantes esgrimindo un coitelo. Tralo susto e a impresión pola escena varias persoas alertaron ás autoridades no teléfono 091.\nAxentes do Posto Baiona-Nigrán da Garda Civil rescatan a un xinete accidentado no Zamáns.\nMartes, 21 Xuño 2016 18:42 Redaccion @valminorinfo\nA Garda Civil rescatou a un xinete que perdeu o control do cabalo e caeuse nas inmediaciones do merendeiro de Zamáns.\nO operativo de procura, na que participou unha patrulla de seguridade cidadá do Posto Principal da Garda Civil Baiona-Nigrán e unha dotación do 061 Val Miñor, activouse cando o Centro Operativo Complexo (COC) da Garda Civil (Tlf. 062) recibe a alerta de que unha persoa caeuse do cabalo, nun punto non determinado, próximo ao merendeiro de Zamáns, provocándose unha lesión nas costas que o tiña inmobilizado.


Categoría: Catedrático de Lengua e Literatura Galega\nData de Nacemento: 1 de abril de 1959\nÉ catedrático de Lingua Galega e Literatura no IES Lucus Augusti (Lugo), centro do que é vicedirector desde o ano 2004 e sobre o cal leva publicado numerosos traballos de carácter multidisciplinar: Olladas ó Lucus Augusti (2003), Fornos e alambiques (Da cultura popular ó laboratorio) (2003), Papel e pincel. Pintores e escultores do Instituto de Lugo (2004), Autores do Instituto de Lugo (2005), A Colección de Arte do IES Lucus Augusti (2006), A Voz da Terra. Músicos do Instituto Lucus Augusti (CD, 2006), 40 anos de canción galega no IES Lucus Augusti (DVD, 2007), Políticos do Instituto Lucus Augusti (2007), Científicos do Instituto Lucus Augusti (2008), Uxío Novoneyra e o Instituto (2010), Letras no Lucus (DVD, 2010) e O xogo de Lucus Augusto (2010).\nFoi profesor de Didáctica no ICE da Universidade de Santiago de Compostela, coordinador provincial do Gabinete da Reforma Educativa e coordinador docente de Galego da Dirección Xeral de Política Lingüística.\nColaborador na prensa galega e en revistas literarias (Dorna, Grial, Espacios, O Libelo, Fogar de Breogán, Pazo das Musas, Xistral, etc.), recibiu varios premios de carácter literario e didáctico: Buril das Letras Galegas (Burela, 1986), Grugalma (Madrid, 1990), Xunta de Galicia de Materiais Curriculares (Santiago, 1992), Rosalía de Castro (Cornellá, 1993), etc.\nCoordinou edicións de textos escolares para ESO e BAC e a colección Cadernos para o ensino. Publicou diversos traballos sobre autores galegos: Pondal, Cabanillas, Losada Diéguez, Castelao, Risco, Otero Pedrayo, Cunqueiro, Celso Emilio Ferreiro, Álvarez Blázquez…e colaborou na tradución ao galego do Codice Calixtino (2009) e no Diccionario Galego-Latino, clasico e moderno (2010).\nParticipou en traballos colectivos (Vocabulario Galego de FP; Os escritores lucenses arredor de Fole; Lingua Galega. Marco curricular; DCB Lingua Galega; Poemas e contos da muralla, Poetas en Lugo; Ronsel, etc.) e individuais: Lugo e a lírica medieval galego-portuguesa (1985), A natureza en “La hija del mar” (Rosalía de Castro)(1986), Escolma poético-musical galega (1990), Lingua e publicidade (1993), Humorismo e lírica satírica (1996), etc. É autor dos poemarios: Prestixio. Versos sen nicotina (2003), Retratos literarios (2005) e Elementos de arquitectura sentimentalista (2007).


A poesía une no novo Cantos na Maré arredor de Rosalía - CULTURA - Sermos Galiza - Diario de intereses galegos\nRedacción 11 decembro 2013 07:08 h.\nAmancio Prada, Vitor Ramil, Gabriela Mendes, Luiz Caracol e Budiño protagonizan son protagonistas do novo Cantos na Maré que se celebrará o próximo 11 de xaneiro en Pontevedra, dirixido por Uxía e Paulo Borges. A poesía arredor de Rosalía une a artistas que chegan do Bierzo, Brasil, Cabo Verde, Portugal e Galiza.\ncultura novo na no poesía opinion\nA poesía está na traxectoria creativa dos artistas convidados a esta nova edición de Cantos na Maré, o Festival Internacional da Lusofonía que, un ano máis, se desenvolverá en Pontevedra o próximo día 11. Crearán conxuntamente un repertorio exclusivo para o Festival Internacional da Lusofonía que dirixe Uxía.\nO Festival virá este ano acompañado dun programa de actividades que van desde charlas por parte de Amancio Prada, Uxía e Najla Shami arredor do seu achegamento creativo a Rosalía, un taller técnico e unha demostración didáctica por protagonizada por Budiño.\nCon distintas procedencias, a poesía une a Amancio Prada, Vitor Ramil, Gabriela Mendes, Luiz Caracol e Budiño, protagonistas do concerto colectivo que terá lugar no Pazo da Cultura de Pontevedra o 11 de xaneiro de 2014. Amancio Prada musicou a Rosalía de Castro, Federico García Lorca e Cunqueiro, entre outros; Vitor Ramil, brasileiro descendente de galegos, achegouse coa súa música a Borges e João da Cunha Vargas. Este brasileiro gaucho, que conserva un exemplar de Cantares Gallegos como ouro en pano, estará por primeira vez na terra dos seus antepasados galegos. A música de Gabriela Mendes encontrouse con algúns dos mellores compositores e poetas caboverdianos como Vasco Martins, Tcheka, Manuel d'Novas e Dany Mariano. A revelación en Portugal Luiz Caracol ten a Pessoa e Mia Couto entre os seus letristas e Budiño incorpora no seu novo Sotaque un poema de Celso Emilio Ferreiro. .\nCantos na Maré xirará xirará este ano en torno á figura de Rosalía de Castro, á maneira dun peche musical do ano no que se celebrou o 150 aniversario da publicación da súa obra Cantares Gallegos. “Cantos na Maré é moito máis que un festival, é un encontro de xeografía humana, onde persoas doutras culturas entran en contacto coa nosa”, apuntou Uxía.


Quirónsalud Miguel Domínguez imparte talleres de reanimación cardiopulmonar para empresarios - Pontevedra Viva\nXoves 5 de Outubro, 2017 ás 14:04 do Xoves 5 de Outubro, 2017\nCartel de "Una sociedad que salva vidas"\nO equipo do Hospital Quirónsalud Miguel Domínguez, coordinado pola Unidade de Coidados Intensivos (UCI), impartirá dous talleres de reanimación cardiopulmonar (RCP) dirixidos a empresarios do comercio e a hostalería de Pontevedra.\nSegundo as estatísticas, o 75% das paradas cardiorrespiratorias prodúcense fóra dos hospitais e unha cuarta parte teñen lugar en espazos públicos.\nEsta iniciativa enmárcase no Día Europeo da concienciación da parada cardiorrespiratoria, que se celebrará o próximo 16 de outubro baixo o lema "Unha Sociedade que salva vidas".\nOs talleres serán impartidos por instrutores do Plan Nacional de RCP da Sociedade Española de Medicina Intensiva, Crítica e Unidades Coronarias (SEMICYUC) que explicarán o proceso de reanimación cardiopulmonar en catro sinxelos pasos. Para iso, contarán con medios técnicos como dummies e desfibriladores.\nPara facilitar a participación organizáronse dúas sesións en horarios diferentes. O luns 16 de outubro a sesión celebrarase de 13:30 a 14:30 horas, no salón de actos do hospital (entrada pola C/ Castelao). O martes 17, o taller realizarase desde as 09:00 horas ata as 10:00 horas, na mesma localización. O taller é gratuíto e o aforamento limitado. Por iso, os interesados deben inscribirse a través do email: comunicacion.mdo@quironsalud.es ou chamando ao número de teléfono 986 807 488.\nOs profesionais da UCI de hospital Quirónsalud Miguel Domínguez destacan a importancia da reanimación da parada cardíaca que, se se realiza no primeiros catro minutos, incrementa as posibilidades de supervivencia nun 50%.\nA morte súbita é a terceira causa de morte nos países industrializados. En Galicia rexístranse 800 mortes súbitas ao ano, o 5,3% dos 15.000 casos que se dan en España.


Redacción | miércoles, 7 de septiembre de 2016, 19:28\nARCHIVADO EN | estereotipos género VIOLENCIA educacion\nA Xunta implantará un novo plan a partir do curso 2016-2017 con 87 medidas concretas de actuación que buscan "formar", "sensibilizar" e abordar a perspectiva de xénero no sistema educativo, fomentando valores de "convivencia" e "igualdade".\nEste 'I Plan de Actuacións para a Igualdade nos Centros Educativos de Galicia' inclúe actuacións a impulsar co horizonte no ano 2020, e busca ser unha "folla de ruta" para alcanzar a "igualdade efectiva" nos centros galegos e os valores de "respecto e liberdade".\nEn rolda de prensa, o vicepresidente da Xunta, Alfonso Rueda, e o conselleiro de Cultura, Educación e Ordenación Universitaria, Román Rodríguez, abordaron algunhas das liñas mestras e dos obxectivos centrais que se buscan con este documento.\nRodríguez reivindicou a "responsabilidade da administración" para fomentar valores entre os mozos que rompan os estereotipos de xénero e permitan evitar, ademais, futuras situacións de "violencia" ou acoso por razón de diversidade sexual ou étnica, entre outros.\nFOMENTO DA CONVIVENCIA\nDe feito, o texto enmárcase "nunha estratexia global de fomento da convivencia", co fin de loitar contra situacións que "atentan contra a dignidade das persoas". Para iso actuarase de maneira "transversal", introducindo a perspectiva de xénero a través da formación e a sensibilización.\nRueda, pola súa banda, destacou a importancia de avanzar na "detección precoz" de posibles situacións de violencia ou de acoso que poidan desencadear "situacións máis graves".\nDeste xeito, ve "máis eficaz" actuar en materia de prevención a través da educación, podendo así actuar "desde as idades máis temperás" e asentar os valores de convivencia, perspectiva de xénero e diversidade sexual e afectiva.\nO plan, que conta cun período de vixencia ata o ano 2020, estrutúrase en seis eixos e expón 28 obxectivos que se plasman en máis de 80 medidas e accións concretas.\nEstas liñas mestras pasan por profundar no modelo de coeducación e abordar a perspectiva de xénero na dinámica educativa, integrando esta perspectiva no traballo diario "libre de estereotipos" e encamiñado cara ao éxito escolar, garantindo ademais o fomento da diversidade.\nVisibilizar os mecanismos da violencia e do abuso de poder, favorecer as relacións pacíficas e abordar a detección precoz e a resposta sistémica á discriminación, son algúns dos eixos que inclúe esta planificación.


Por Mariña Sánchez Sánchez hace 1253 días\nNormalmente, nas clases desta materia adoito ter unha rotura de esquemas bastante notable, o normal é que comece a clase tendo unha serie de concepcións previas máis ou menos acertadas sobre un feito, para logo desmontalas todas ao longo da sesión.\nComo non é de estrañar, o que vos vou contar agora, ocorreu unha destas situacións que acabo de describir. O fondo desta situación ven da man de Seymour Papert, un científico matemático que defende que os nenos/as teñen que construír o seu propio coñecemento coa axuda de elementos tecnolóxicos dixitais.\nPensándoo así en frío, o que acabo de explicar non ten nada de novidade que faga reflexionar, posto que nos nosos días as TIC son unhas das ferramentas máis empregadas nos procesos de ensinanza-aprendizaxe, (non me vou a meter en que realmente o cambio que supuxeron á súa incorporación ao sistema educativo é un lavado de cara dos recursos tradicionais porque isto daría para outra entrada sobre a competencia dixital).\nVolvendo ao señor Seymour Papert, agora se vos digo que a súa proposta é dos anos 60, cómo vos quedades? Sinceramente eu quedei preocupada e permitídeme a expresión coa cabeza medio “volada”. Isto é así porque para min o emprego da tecnoloxía educativa cara a adquisición da aprendizaxe é algo da actualidade, non dende vai máis de 50 anos como se amosan nos vídeos que vimos. Ademais o concepto de innovación educativa quedoume algo descontextualizado e agora son moi crítica coas cousas que son denominadas “innovadoras”, posto que todo ou case todo xa está inventado ou foi proposto por alguén vai tempo atrás ao que non se lle deu voz porque aos intereses ocultos que dirixen e andan a deambular non lles agradou.\nDeste xeito, no primeiro vídeo puidemos apreciar cómo un grupo de mozos/as interactúan cun ordenador, introdúcenlle códigos para crear melodías e gráficos. Despois diso, aparecían outro grupo de rapaces que programaban un robot cunha linguaxe específica en forma de comandos. Podemos apreciar que aquí estase a producir a aclamada aprendizaxe competencial, posto que están empregando a capacidade de aplicar os seus coñecementos para dar solución a un problema ou unha situación experimentado e interactuando coa realidade.\nTodo isto era posible grazas ao Scratch, un programa que el mesmo deseñou para aproximar á programación ás aulas. Despois fixo unha adaptación do mesmo, Squeak, para tivera máis relación cos contidos curriculares.\nDeste xeito, no segundo vídeo, observamos cómo un grupo de escolares empregaban esta ferramenta para aprender contidos relacionados coa ciencia e a tecnoloxía. Primeiramente o docente lles proponlles un problema e eles teñen que dar coa resposta a través das súas propias ideas creando unha simulación no programa.\nO anterior curso, traballamos a indagación en ciencias e vimos diferentes aplicacións á aula desta metodoloxía. O que se propón con esta ferramenta ven sendo o mesmo pero sen a necesidade de ter un laboratorio na escola, posto que a única ferramenta que precisa é un ordenador, hoxe en día é máis común atopar un aula de ordenadores nas escolas que aulas destinadas ao uso de laboratorio. Tamén lle vexo moitas similitudes ao construccionismo de Papert, co constructivismo de Vygotsky posto que ambas correntes teñen en común o papel activo do estudante, o descubrimento como a forma natural da aprendizaxe e o novo rol do docente que pasa a estar nun segundo plano.\nO que máis me sorprendeu e chocou de todo isto non foi o que se explicaba nos vídeos, nin a experimentación que fixemos na aula onde nos tivemos que poñer no papel duns alumnos de primaria que estaban descubrindo cómo funcionan os reloxos, o patrón lóxico matemático que dirixe a medida do tempo, senón que foron as notas que tiña o profesor gardadas de poñer isto en práctica con alumnos nunha situación cando estaba na Educación Primaria.\nNon entendo como é posible que isto non se leve a cabo en todas as aulas ou na maioría delas, tal vez non exactamente, pero a través metodoloxías similares; posto que son a mellor forma de fomentar o tan demando polas institucións o aprendizaxe competencial.


Este domingo 24 un grupo de veciños, xunto con membros do Colectivo das Pedras Galladas concentráronse na gasolineira en contrucción que se atopa á beira do río Valiñas, na parroquia de Ledoño.\nRedacción 25 oct. 2021 Ledoño gasoliñeira Ledoño\nNesta concentración convocada a través das redes sociais, reclamouse a paralización das obras de construción desta estación de servizo que xa ten sido obxecto de críticas tanto por parte deste colectivo como doutras entidades sociais.\nA polémica construcción desta gasolineira, a escasos 6 metros do cauce do río Valiñas, ven sendo denunciada por colectivos ecoloxistas como ADEGA e a SGHN, así como colectivos sociais como Centro Social Ledoñés, a Asociación de Veciños San Martiño de Sésamo e a Asociación Cultural e Veciñal de Orro. A paralización das obras e a retirada da licencia municipal, foi unha das demandas esixidas. Estas obras, incumplen o dictame da Consellería de Medio Ambiente e Ordenación do Territorio que protexe as beiras do Valiñas nunha franxa de 100m.\nEstas obras xa foron denunciadas anteriormente pola presencia de verteduras nas súas inmediacións. A empresa promotora foi sancionada por Augas de Galicia por esas verteduras nas que foi detectada unha alta concentración de sólidos en suspensión (4300 mg/L), no tramo cercano do río. Os sólidos en suspensión con considerados sustancias contaminantes nos ambientes dulceacuícolas e poden causar graves perxuizos ao ecosistema. Ademáis, o feito de que a parcela na que se sitúan as obras esté calificada como solo rústico e que nas proximidades xa existan dúas gasolineiras, convírte esta infraestrutura en perigosa para o ambiente e inútil.\nEste colectivo quere recordar que ten aberta unha campaña en Change.org para solicitarlle ao alcalde de Culleredo a paralización desta obra que xa conta con máis de 300 firmas recollidas.


Matriarcas - Carme Adán - Nós Diario - Diario de intereses galegos\n“Matriarcas” de Guadi Galego abre unha interesante polémica feminista. Grande noticia. A cultura galega crea, chega a nós e móvenos algo por dentro. Confrontamos ideas porque estamos vivas.\n07:41 do 17 de decembro de 2014\nAs activista do noso cotiá mostran que o debate sobre a maternidade sempre é polémico. Foino no momento da publicación de O segundo sexo –unha grande parte das críticas ao libro apuntaban á visión desnaturalizada que ofrecía Beauvoir da maternidade-, foino nos movementos de mulleres dos anos setenta do pasado século, ten sido a bandeira das correntes do feminismo da diferencia, e na actualidade segue a ser un foco de polémica constante.\n"“Matriarcas” de Guadi Galego abre unha interesante polémica feminista. Grande noticia. A cultura galega crea, chega a nós e móvenos algo por dentro. Confrontamos ideas porque estamos vivas".\nAs feministas, desde perspectivas máis teóricas ou activistas ou creadoras levan séculos abrindo espazos alternativos no que interrogar a maternidade na súa complexidade psíquica e social. Desde ópticas moi variadas seguemos na procura de estratexias discursivas alternativas para distanciarnos da concepción tan arraigada, nos discursos e nas prácticas cotiás, que non permite separar unha muller do seu ventre e que iguala o desexo feminino ao desexo de maternidade. Por iso, só poñer no centro da creación ou do pensamento o que significa “coidar” de por si é subversivo. Subversivo porque obriga a transmutar os valores, a desprazar tanto a lóxica da racionalidade mercantil do capitalismo ou a produtivista do marxismo. Obriga a unha mirada desde as marxes das dicotomías racional/sentimental ou público/privado. Obriga a que o fogar, ese que agocha o patriarcado e que as feministas soemos ollar de esguello emerxa como o topos da política. Situar o persoal como político para min segue a ser prioritario.\nPara combater ese discurso da dereita que exalta a maternidade da abnegación, da individualidade, esa maternidade imposta da “Red Madre” necesitamos todas as deslocalizacións discursivas e prácticas que nos permitan vivir a maternidade como un dereito. Podemos vivir unha maternidade feminista? Penso que si. Supoño que con todas as contradicións que emanan de mudar as regras seculares do que implica ser nai. Visibilizar o coidado, recoñecelo desde o sorriso e a celebración é un paso. Establecer dereitos laborais para as nais e incluír a corresponsabilidade niso que se chama axenda política é outro.\n"As feministas, desde perspectivas máis teóricas ou activistas ou creadoras levan séculos abrindo espazos alternativos no que interrogar a maternidade na súa complexidade psíquica e social".\nO traballo doméstico é útil a todas as sociedades. Se queremos datos ou estadísticas podemos coller as últimas elaboradas en Galiza e sinalar que o traballo domestico equivale a máis da metade do noso Produto Interior Bruto. Calcúlase que se fose remunerado suporía máis de 28.000 millóns de euros na economía galega. Dese traballo as mulleres adican unhas catro horas diarias a realizalo, os homes non chegan nin a dúas. O desequilibrio é claro. Do mesmo xeito que a asimetría pervive nas menores taxas de actividade feminina, as maiores de desemprego, a fenda salarial, as dobres xornadas, os chans pegañentos que levan ao empobrecemento feminino, na falla de recoñecemento do noso traballo creativo, interpretativo, político ou intelectual.\nLembrar as mulleres galegas que nos precederon e o seu traballo invisibilizado en clave da semántica do activismo político é unha boa chamada de atención sobre o noso propio sistema de valores. Sobre os nosos puntos cegos nas retinas feministas da transformación. Existen moitas mulleres nas liñas non escritas da nosa historia que o seu traballo no día a día foi contestatario e transformador. Non creo que a palabra “Matriarcas” sexa grande para elas. Tampouco creo que iso sexa un exercicio de nacionalismo esencializante. Todo o contrario e menos nunha nación na que a figura central da súa literatura foi voz de denuncia e combate.\n"Só poñer no centro da creación ou do pensamento o que significa “coidar” de por si é subversivo".\nÉ certo que moitas das figuras da nai beben dunha longa tradición filosófica ou teolóxica que a mistifican para facer desaparecer as nais reais. As que todos os días viven na súa carnalidade as miles de formas de resistencia e transformación que se tecen historicamente. Coido que temos a obriga de modificar o noso concepto de política, de economía e de loita. Como dicía transmutar valores. Podemos comezar por respectar as diferentes estratexias discursivas e artísticas de todas nós, as que aleitamos e as que non.\nA primeira vez que escoitei ao tempo que visionaba “Matriarcas” chorei. Sen lóxica, nin logos. Sen razóns abstractas do pensamento hexemónico. Pensar desde novas construción da maternidade, desde a nosa dor, o noso pracer, o noso ser, desde as presenzas e ausencias fica como reto. Recoñecérmonos, aínda que sexa desde a diverxencia, tamén é subversivo.\nCidadáns do mundo?


Preguntas frecuentes sobre porteo | Porteo Galicia\nGaia Ecocrianza 30/01/2019 A partir de 6 meses Recen nacido Toddler 0\nTeu bebé necesita ser levado, é unha necesidade vital. O porteo daralle seguridade e a vós devolveravos as mans. Para facelo con garantías, elixe o portabebés que mellor se axuste ás necesidades de teu bebé (fular, bandoleira, mochila evolutiva…) e busca asesoramento. Un portabebé ergonómico axeitado, sempre respectará a postura fisiolóxica d@ bebé e garantizará o seu benestar e a túa comodidade.\nTeño tendencia a sufrir dores de espalda, podo portear?\nO uso dun portabebé ergonómico permitirá integrar o peso do bebé co centro de gravidade do porteador. Isto ten que ver co feito de que o peso se reparte entre cadeiras e ombros de forma que a musculatura do tronco responde de forma máis equilibrada. Un bebé en brazos, a plomo, obriga a que cambiemos a nosa postura óptima e carga de peso brazos, espalda, cadeiras e pescozo. Cando porteamos, o peso do bebé sopórtao toda a tea, repartíndose de forma homoxénea e axeitada por todo o noso tronco.\nQue non debo facer mentras porteo?\nActividades que supoñan un risco para @ bebé porteado\nSentido común. Algo que non farías durante o embarazo por resultar riscoso para ti e para @ bebé, tampouco o deberas facer porteando. Un bebé no ventre materno está moi protexido, moito máis que cando é portead@. Así que andar en bicicleta, patinar, montar a cabalo… convértense en actividades de risco. Por suposto, no coche @ bebé sempre viaxará no sistema de retención infantil axeitado. No caso de empregar o transporte público, soe ser máis cómodo portear diante que ás costas. Se viaxas c@ bebé diante, colócate no sentido contrario á marcha do vehículo. En caso de frenazo, teu corpo absorberá o impacto.\nCal é mellor portabebés\nTodos e ningún\nPartindo da base de que o mellor portabebé será sempre ergonómico, O MELLOR será aquel que cubra as vosas necesidades e ás d@ vos@ bebé en cada momento. Unha mochila preformada pode ser a mellor opción se tes un bebé de 6 meses e queres algo confortable para portear durante periodos medios/longos; pero será unha mala opción se o que queres é levar ao teu bebé recén nacido. É importante que saibades que non hai un que se adapte á perfección a todas as etapas e momentos nos que ides portear. A nosa suxerencia é que busquedes o que necesitades en cada momento. Para iso, falade cunha asesora que poida descifrar o que necesitades e que vos axude a sacar todo o partido á opción que elixades.\nDurante canto tempo vou portear?\nEmpregando o portabebés axeitado, durante moito tempo.\nSempre que iso sexa o que @s dúas queirades. Respeta as necesidades da túa crianza. Déixaa camiñar cando o necesite e súbea á mochila cando cho demande. Trátase de que o porteo vos axude no día a día, non que sexa unha obriga nin algo latoso para vós. Pasaredes por moitas fases: o primeiros meses, portearedes durante horas, todos os días. A partir de que comezan a camiñar, a cousa cambiará. Irase espaciando a frecuencia e pasaredes a empregar o porteo como ferramenta cando quere colo.\nE tanto colo, non será malo?\nNon, non é malo. É moi beneficioso.\nCando un bebé nace, precisa contacto. É un mecanismo instintivo que garantiza a súa supervivencia. Levalos no colo axúdaos a medrar como persoas fortes, seguras e autónomas. A quedarse no berce, é ao que se acostuman, resignad@s. Canto máis colo lles deamos, máis independentes medrarán porque saberán cubertas súas necesidades básicas de afecto e coidado, ás que lles permiten lanzarse a descubrir o mundo con tranquilidade.\nE no verán… Non dan demasiado calor?\nO feito de estar pegados un a outro é o que nos dá máis calor. Evitaremos estar pel con pel, empregaremos un fío de tecido orgánico e transpirable entre os nosos corpos. Cando son portead@s, @s bebés son capaces de regular antes a súa temperatura.\nNon van demasiado apretad@s?\nOs portabebés tradicionais manteñen a postura que, de xeito natural, adopta @ bebé. Ven de sair do útero, dun espazo moi reducido no que permanecía en posición fetal, coas súas pernas flexionadas e a súa espalda arqueada en forma de C. Esa é a posición que ten @ bebé cando o tes no colo e é a que debe manter dentro do portabebés.\nAnterior: Post anterior: Coleo seguro, Coleo ergonómico


O goberno de Vigo convenia unha achega de 600.000 euros da Deputación para a UNED\nO goberno local aprobou este venres o texto do convenio entre o Concello e a Deputación segundo o cal o organismo presidido por Carmela Silva achegará ata 600.000 euros para acondicionar a sede viguesa da UNED no Auditorio Mar de Vigo e a sala de lectura-biblioteca, que será "a máis grande de Vigo".\nO Concello adxudica provisionalmente a concesión do aparcamento da Praza de Portugal\nvenres, 29 abr 2016\nSegundo informou este venres Abel Caballero, a Xunta de Goberno Local aprobou a clasificación de ofertas para a contratación do servizo, paso previo á adxudicación definitiva da concesión. Entre outras, o Concello esixe á empresa que resulte adxudicataria a reforma do aparcamento, un elevador con saída á Praza de Portugal e unha escaleira que una a rúa Uruguai coa nomeada praza.\nO alcalde require a "actuación inmediata" da Xunta e de Fomento para recuperar as liñas de Maersk\nAbel Caballero acudiu este venres ao Consello de Administración da Autoridade Portuaria onde ofreceu a cooperación do Concello na defensa do Porto e onde instou á administración galega e estatal a "actuar inmediatamente" porque a marcha de Maersk a Marín "prexudica gravemente" a unha parte importante da economía de Vigo e Galicia.\nO Concello apoia un festival de grupos locais para recadar fondos de axuda aos refuxiados\nO Auditorio Mar de Vigo acollerá o próximo 13 de maio a partir das 19,00 horas un festival con grupos de música da cidade para recadar fondos de axuda aos refuxiados. A ONG destinataria é Proactiva Open Arms, de Badalona, que traballa con socorristas desprazados á isla de Lesbos para axudar ás persoas que chegan á costa grega.\nA cidade acolle este sábado o V Trofeo Cidade de Vigo de baile, Vigo Porté, cun milleiro de participantes\nA quinta edición do concurso, que nace dentro do evento internacional de baile Vigo Porté, foi presentado este venres pola concelleira de turismo e festas, Laura Iglesias, quen destacou a oportunidade que supón para a cidade a recepción dos bailaríns e visitantes que acudirán ao evento, para o que xa non quedan entradas. Desenvólvese mañá no Auditorio Mar de Vigo en sesións de mañá e tarde.\nA concelleria de Xuventude programa para o mes de maio obradoiros para mozos e mozas de ata 35 anos.


O ovni de 1896 | NOVA FANTASIA\nInício Artigos O ovni de 1896\nO ovni de 1896\nO 17 de decembro de 2003 cumpriron-se cen anos da fazaña que levou aos irmáns Wright a facer voar un aparello de seda e madeira polas práias de Kitty Hawk, en Carolina do Norte, na costa leste americana, provocando así o nacemento da aviación. Era a primeira vez na história que un aparello máis pesado có aire podía voar cun home a bordo. Ou se cadra, non. Seis anos antes, en 1896, aconteceu algo ben estraño, un abraiante fenómeno que aqueles que ollaron nunca esquecerán. Houbo persoas, milleiros delas, que vivían en Norteamérica, dende San Francisco a Chicago, e que observaron estrañas luces no ceo. Esas luces, segundo din procedentes dunha nave aérea, cruzaron o continente de oeste a este mentres o país as observaba.\nAs emocións deron comezo o 17 de novembro de 1896 en Sacramento, capital de Califórnia. Era unha noite chuvosa e sombría. E daquela, entre as escuras nubes, apareceu unha luz brillante. Moveuse amodo cara o leste e semellaba estar como a uns trecentos metros de altura. Centos de persoas viron a luz, incluindo a George Scott, un axudante do Secretário de Estado de Califórnia. Scott convenceu a algúns amigos a unírselle na terraza da cúpula do capitólio e dende alí puideron mirar tres luces, non só unha. E sobre as luces había unha forma escura e oblonga.\nO informe máis detallado chegou de mans de R.L. Lowery, un antigo empregado dos tranvías que din que escoitou dicir: “Guíndaa máis alto; vai bater no campanário!“. Cando mirou cara arriba viu a dous homes sentados nunha espécie de bicicleta, pedaleando. Por riba deles había “un corpo con forma de cigarro de grande lonxitude“. Seica as voces tiñan acento americano, inda que outras testemuñas dixeron que era estranxeiro. Lowery dixo que a cousa tamén tiña “rodas aos lados, coma as rodas dos vellos barcos de vapor“.\nCando a história chegou aos xornais ao día seguinte, causou unha vaga de controvérsia. O Sacramento Bee e mais o San Francisco Call recolleron abondosa información, informaron dunha “luz misteriosa” ou unha “aparición estraña” e enviaron reporteiros para entrevistar ás testemuñas. Pola contra, o San Francisco Chronicle bulrouse de todo, ridiculizou a história e suxeriu que o asunto foi un fraude ou o resultado dun efecto natural coma as luces de gas do pantano. O título de “nave voadora” ficou axiña e a história esvaecéuse.\nPero o 22 de novembro a misteriosa aeronave regresou. Pasou por riba de Sacramento e apareceu sobre Oakland, San Francisco e tamén San Jose. Durante os seguintes días, a aeronave foi vista por toda Califórnia. A noite con máis avistamentos foi o 25 de novembro, cando apareceu sobre once lugares en todo o Estado, incluindo Auburn, Chico, Fresno, Hayward, Napa, Oakland, Pasadena, Petaluma, Sacramento, San Lorenzo e Visalia. En Sacramento era domingo pola noite e as condicións atmosféricas eran coma antes: escuro e nubro. A luz apareceu dende o noroeste e percorreu en liña recta a cidade correndo contra o vento. Unha testemuña, Jacob Zemansky, tiña un pequeno telescópio e informou que a lámpada era “un arco eléctrico moi intenso“. Tamén observou que a luz non se movía en liña recta, senón que semellaba moverse no vento arriba e abaixo. Outra testemuña con prismáticos, Edward Carragher, dixo que ollara un corpo escuro encol da luz.\nLevoulle uns trinta minutos á cousa cruzar a cidade e desaparecer polo suroeste. Durante ese tempo milleiros de persoas puideron vela, incluindo ao sheriff da cidade e un fiscal do distrito. Esa mesma noite a “nave voadora” apareceu sobre San Francisco a unhas 90 millas de distáncia. Alí foi observada por centos de persoas, incluido o Alcalde. Cruzou a a cidade até o Océano Pacífico, encol do famoso faro Cliff House, onde a súa luz, un ráio que chegaba a 160 metros de distáncia, asustou segundo din ás focas da baía que se botaron ao mar.\nDurante os días seguintes as aparicións da nave non foron só en Califórnia, senón no Estado de Washington e Canadá. Os xornais estaban tolos, algúns apoiaban a ideia dunha nave voadora, outros a ridiculizaban. As histórias comezaban a suxerir que a nave era a obra dalgún misterioso inventor que probaba o seu traballo pola noite para que non lle roubasen a ideia. Isto non semellou raro para a maioría da xente: os globos capaces de levar persoas xa levaban case cen anos sobrevoando a terra e semellaba que axiña habían inventar algún tipo de mecanismo que permitise voar con motor.\nUn avogado de San Francisco, chamado George D. Collins e alcumado “Aeronave Collins”, afirmou que representaba ao excéntrico e rico inventor que construira a cousa nun lugar agocho de Oroville, a sesenta millas ao norde de Sacramento. Segundo Collins a aeronave tiña 50 metros de lonxitude e podía transportar a 15 pasaxeiros. “Está feita co sistema dos aeroplanos e ten dúas ás de tela de 18 pés de ancho e unha cola coma a dun paxaro“, dixo á xente, “Vin ascender a cousa uns 90 pés cun control perfecto“. Cando o misterioso inventor non apareceu Collins atopouse sometido ao ridículo público e tivo que desdicirse das súas declaracións.\nPouco despóis, William H. H. Hart, antigo Fiscal Xeral de Califórnia, proclamou que estaba en comunicación co misterioso inventor, e que a aeronave sería utilizada axiña para bombardear o forte español de La Habana e ceibar Cuba: “Polo que teño visto dela non teño a menor dúbida de que levará catro homes e mil libras de dinamita“. Pero cando foi preguntado para que dera máis detalles ou algunha proba, Hart tamén botouse atrás e dixo que lle entenderan mal.\nContra o 7 de decembro Califórnia xa estaba farta da aeronave, ou se cadra era ao revés. Os informes foron esvaéndose e a xente deixou de pensar nela, pero o mistério estaba lonxe de rematar. Dende xaneiro até abril de 1897 unha grande vaga de avistamentos da aeronave cruzou as Grandes Chairas do oeste ao leste. Coma en Califórnia, os informes falaban dunha brillante luz no ceo da noite. Daquela, o 2 de febreiro de 1897, a “aeronave” amosouse sobre a vila de Hastings, Nebraska. O 5 de febreiro foi vista 40 millas máis ao sul preto da vila de Invale. Os informes comezaron a bulir por todo o Estado. O 16 de febreiro foi vista sobre Omaha. Apareceron máis histórias. Un granxeiro afirmou que atopara a aeronave no chan, coma se estivera a ser reparada. “Ten forma de cigarro, uns 200 pés de longo e 50 pés de ancho, e vaise estreitando gradualmente a ámbolous dous lados“, dixo o granxeiro. Os relatos volvéronse cada vez máis fantásticos. Un tal Coronel Shaw de Stockton afirmou que atopara seres inhumanos canda a aeronave nunha estrada rural. Un home en Indio dixo que viaxara a bordo da aeronave durante un rato.\nDende xaneiro os xornais falaban do asunto en Nebraska, pero o cúmio acadouse en abril, cando as noites despexadas de primavera permitían á xente ir ao monte a observar o ceo. Os organizadores dunha feira en Omaha recebiron unha carta dalguén que dicía ser o inventor da aeronave, que asinaba como A.C. Clinton e pedía un espazo de tres millóns de pes cadrados para poder exhibir a súa máquina. Pero nunca apareceu.\nEn Kansas o primeiro avistamento foi o 26 de marzo, e os informes continuaron durante os meses de abril e maio. Un granxeiro chamado Alexander Hamilton, na vila de Le Roy, dixo que a aeronave aterrara na súa granxa a noite do 20 de abril. Os pilotos colleron cun lazo unha vaca do gando de Hamilton e levárona polo aire. O señor Hamilton mesmo publicou unha declaración xurada asinada por doce importantes persoeiros de Le Roy que testemuñaban a súa honradez e veracidade. Non embargante, meses despóis sóubouse que todo o asunto de Hamilton fora unha broma argallada por el mesmo e un grupo de notables da vila para escachar a rir a costa dos crédulos.\nAxiña a aeronave fora vista por todo o médio oeste incluindo Texas, Kansas, Iowa e Missouri. Apareceron máis histórias sobre encontros coa tripulación no chan. Finalmente en abril a excitación acadou o seu zénit cando a aeronave chegou a Chicago. O 11 de abril díxose que alguen tiña unha foto da cousa, probablemente a primeira foto dun ovni da história. Pero os expertos denunciaron que a foto era un truco.\nO 15 de abril, preto de Kalamazoo, Michigan, houbo informes de que a aeronave se incendiara e estoupara. “Anunciaron que fora coma unha tronada de cañóns grosos seguida de contado por un són afastado de proxectís voando polo aire” proclamou un xornal. Mália isto, as vistas da aeronave continuaron durante uns días máis. Algúns agardaban que a cousa seguise na costa leste, pero os informes esvaéronse e contra o final de abril a história rematara.\nDaquela, o que fora? Que foi esta cousa que foi vista por milleiros de persoas de todo o oeste e do médio oeste? Daquela non existían os aeroplanos. O dirixible “La France” voara un pouco en 1885 polos arredores de París, e en Alemaña o famoso Conde Zeppelin estaba a fabricar o seu primeiro “Luftschiff” nas beiras do lago Constanza. Nos Estados Unidos houbo algún intento de facer unha máquina desas características xa en 1865, cando Solomon Andrews de Perth Amboy fixo voar unha aeronave contra o vento en New Jersey.\nEn 1867, Frederick Marriott de San Francisco construira unha nave chamada o “Aviator” que tiña moitas das características descritas no caso da aeronave misteriosa: forma de cigarro e alas. Acadou contruir un modelo a escala, pero nunca puido facer un aparello dirixido por persoas.\nInda levaría vinte anos máis até que un avión voase dende San Francisco a Chicago. De todos os xeitos, a ideia de facer voar un aparello experimental por médio das Montañas Rochosas en pleo inverno é absurda, por dicilo dun xeito suave.\nA explicación máis popular hoxendía é que era un prato voador, un ovni dirixido por extra-terrestres, ou se cadra moitos ovnis. É imposible probar que esta teoría sexa a verdade, pero hai moitas outras explicacións máis doadas de crér e por suposto máis probables de seren certas, inda que claro está, menos entretidas.\nUn “sospeitoso habitual” é o planeta Venus. Ás horas nas que foi visto o aparello Venus era claramente visible no ceo, e cando os avistamentos pararon Venus era xa moito menos visible. Venus é o obxecto máis brillante no ceo agás o sol e a lúa, e baixo certas condicións atmosféricas pode semellar que se move, parpadea, ou mesmo semellar de moitas córes distintas. O brillante disco de Venus peneirado e movido polas nubes do inverno ben puido semellar unha nave voadora a moita xente. Venus ben poido ser responsable de moitos dos informes de avistamentos.\nAs aves migratórias puideron ser responsables dalgún avistamento, especialmente nas cidades con modernos sistemas de iluminación a gas. A primavera é a data na que moitas destas aves regresan dos seus agochos do inverno, e puideron ser as “alas” que algúns din que tiña a aeronave.\nE logo o que acontece coas moitas histórias da xente que di que atopou á tripulación ou que mesmo viron á aeronave estoupar? É difícil imaxina-lo para nós, acostumados á televisión e á Internet, de que maneira se entretiñan antigamente cos contos, relatos e fraudes. Os fraudes xornalísticos, mesmo nos xornais máis importantes, eran moeda de troco habitual. Agardábase que os leitores tiveran o bó xuizo de saber diferenciar os fraudes das novas de verdade. Case cada vila pequena tiña o seu “clube de mintireiros” onde adoitaban troulear: unha das máis famosas histórias destas foi o rapto da vaca de Alexander Hamilton. En resumidas contas, que debido a estas características, podemos afirmar que case con certeza, case calquera história imposible ou fantástica que apareza nun xornal no século XIX é un invento.\nÉ importante suliñar que foron poucos os xornais que publicaron novas sobre a aeronave, e que eses xornais non eran os máis importantes nas súas rexións. É doado coidar que o único que pretendían era vender máis a costa de falsificar moitas cousas. Os xornais tan só daban á xente o que quería ler, sen ter ningún reparo en inventar histórias completamente falsas. Isto pode soar moi pouco ético, pero era o que facían todos os xornais daquela, e inda máis os pertencentes á cadea de W. Randolph Hearst.\nPor outra banda, o mesmiño ca hoxe, os bromistas adoitaban enviar globos de papel cunha vela acesa cara o ceo coa espranza de que os demáis “picasen”, ou deixar soltos gatos con lanternas atadas, a pouco que coidasen que a xente podía acreditar en histórias desas. Outros poideron crear “lugares do accidente” moi completos con lixo diverso. Un xornal, o Peoria Transcript, enviou globos con luces de córes unha noite ao ceo para probar se a imaxinación da xente era eficaz. Como resultado, esa noite houbo centos de avistamentos da aeronave.\nPolo tanto, se eliminamos as identificacións erróneas e os fraudes directos do fenómeno da aeronave, ficará inda algo? Puido ser unha nave extra-terrestre? Unha das cousas máis abraiantes sobre a aeronave é que case ningunha das histórias que a rodearon tiñan ren que ver con seres extra-terrestres, agás se cadra o relato do accidente dunha nave marciana en Aurora, Texas, onde se dixo que chegaran recuperar os corpos mutilados dos pilotos, acharon que eran de Marte e logo soterráronos no cemitério masónico da vila. Anos máis tarde o director do xornal que publicou a nova confesou que o inventara todo coa intención de darlle algo de publicidade á súa vila. Todos os demáis relatos dixeron sen excepción que a aeronave estaba pilotada por americanos e deseñada por un misterioso inventor humano. Evidentemente, as modernas ficcións e seudociéncias de ovnis non estaban de moda, así que a xente non podía ver tantos marcianos coma hoxe.\nDaquela, cal é a posibilidade final? Houbo realmente un misterioso inventor que construiu secretamente unha aeronave que voóu arredor dos Estados Unidos? Certamente o público estaba predisposto a acreditar nesa história. A ciéncia ficción da época adoitaba utilizar a figura do “inventor tolo” como persoaxe habitual. A novela de Jules Verne Vinte mil légoas de viaxe submariña tiña un misterioso inventor, o Capitán Nemo, que construiu un submariño. E a súa seguinte novela, Robur o conquistador, tiña outro misterioso inventor que construira unha aeronave cuxas semellanzas coas histórias da realidade son abraiantes. E esa novela foi escrita dez anos antes de que comezaran os avistamentos.\nSe houbo tal inventor, por que deixou o seu invento fóra do coñecemento do público? Podería un inventor daquela facer tal nave e mantela fóra dos ollos da prensa? Ía realmente dez anos por diante dos seus inventores contemporáneos? Se existiu, realmente tivo éxito en manter o seu segredo fóra do coñecemento público, porque o mistério fica sen resolver até o día de hoxe.\nThe Great Airship Mystery, de Daniel Cohen.\nA Geo-Bibliography of Anomalies, de George Eberhart.\nThe Book of the Damned, de Charles Fort\nArtigo anteriorContos de Nadal\nSeguinte artigoIgnacio Agulló: “A hospitalidade é unha virtude característica en xeral de Galiza”


EEI Monte da Guía – Eco Hortas Escolares\nOs labores de cultivo na EEI Monte da Guía comezaron fai aproximadamente dez anos. Aínda que a horta como tal, cun espazo delimitado, bancais etc. creouse no curso 2014-15, grazas a colaboración de Amigos da Terra e a Campaña Impórtanos.\nDebido as características do Centro (tratase dunha escola de tres unidades), e ao carácter marcadamente familiar e respetuoso que impregna o noso traballo, a Horta das Sete Lúas é un espazo libre; o cal quere decir que os labores que se levan a cabo na mesma non responden nin a horarios, nin grupos; as crianzas acuden libremente no tempo de “recreo”, para limpar, regar, plantar… Non hai actividades guiadas nin organizadas senón os propios labores de cultivo. Algunhas veces os nenos e nenas levan para casa o que recollen ou ben preparamos algo na escola. Pero sempre apostamos por unha aprendizaxe vivencial, na que a partir da experiencia e de xeito libre os pequenos/as saquen a súas propias conclusións.\nEn canto as persoas adultas que participan na horta aínda que a reponsable do proxecto é a titora de tres anos, as demais mestras tamén poden disfrutar do traballo na mesma.\nBlogue (xeral): queroteverde.blogspot.com.es


Xeracción – Sociedade Cooperativa Galega\nUnha cooperativa de traballo asociado sen ánimo de lucro, promovida por un conxunto de persoas, procedentes de diversos ámbitos da acción social (integración social, mediación social, traballo social e psicoloxía) implicadas no pulo do desenvolvemento comunitario.\nOs nosos servizos de Intervención socio-comunitaria están dirixidos a entidades, públicas e privadas, e particulares, fundamentándose en tres piares, a participación cidadá, o feminismo e a mediación.\nDescobre que facemos\nO 12 de setembro participamos nunha acción informativa e formativa na CEO, sobre as experiencias e a realidade das entidades de economía social, xunto a Apoio S. COOP, Galega.\nA traves desta xornada, compartimos a nosa experiencia con futuras emprendendoras, para intentar resolver as dúbidas sobre o cooperativismo e difundir as potencialidades e vantaxes da economía social, sobre outras alternativas de emprendemento.\nXORNADA FORMATIVA: DIFUNDINDO O COOPERATIVISMO\nO 30 de xullo, durante a xornada anterior ao Día Internacional do Cooperativismo, adherímonos á Campaña de Coopertivismo de portas abertas, ainda que xa sabedes que as nosas portas sempre están abertas. Unha excusa máis para que pases a coñecernos!\n1 DE XULLO, DÍA INTERNACIONAL DO COOPERATIVISMO


A Xunta salienta que a formación é o camiño para acadar un emprego inclusivo e acorde ás demandas do tecido produtivo\nVen, 26/10/2018 - 08:30\nA secretaria xeral de Emprego, Covadonga Toca, participou hoxe en Ferrol na clausura do networking Rompendo metas organizado pola Fundación Once e a asociación de empresarios Ferrolterra, onde sinalou que a formación é o camiño para acadar un emprego inclusivo verdadeiro e acorde ás demandas do tecido produtivo.\nDurante o encontro, a secretaria xeral agradeceu o labor que desenvolven entidades como a Fundación Once e destacou que o Goberno galego traballa para conseguir a plena igualdade impulsando a formación entre as persoas con capacidades diferentes e promovendo que as empresas aumenten a contratación das persoas con máis dificultades para atopar un emprego.\nToca incidiu en que o emprego é unha ferramenta esencial para avanzar no camiño da inclusión e lembrou que a Xunta destina este ano un total de 14,6 millóns de euros a programas específicos para o emprego das persoas con discapacidade.\nEn concreto, resérvanse 12,4 millóns de euros para apoiar os centros especiais de emprego e os postos de traballo das 2500 persoas con discapacidade dos 107 centros galegos. Tamén permitirá crear 40 empregos indefinidos e financiar a contratación de 60 traballadores das unidades de apoio.


Xinzo recupera e une nunha mesma data as feiras da Pataca e da Maquinaria\nInicio/Economía/Xinzo recupera e une nunha mesma data as feiras da Pataca e da Maquinaria\nTerán lugar os días 3, 4 e 5 de setembro e ocupará o interior do pavillón de deportes, o seu exterior, a rúa 2 de Maio e tamén a explanada do Toural\nCoa esperanza de que o Covid-19 sexa pronto só un mal recordo, pero mantendo todos os protocolos vixentes en materia sanitaria, o Concello de Xinzo decidía retomar este ano as feiras da Pataca e da Maquinaria Agrícola, que non se puideron celebrar o ano pasado pola pandemia e que deixou con gañas de máis aos veciños que puideron participar na primeira edición do 2019, polo que haberá cambios significativos.\nCo fin de que convertela “nun referente do sector no norte de España” e para reducir o número de feiras por precaución, uniranse as dúas citas nunha mesma fin de semana e nun mesmo espazo. Así, está previsto que esta gran feira se celebre os días 3, 4 e 5 de setembro no interior e exterior do pavillón municipal e arredores. Deste xeito, “habilitarase non só a explanada da instalación deportiva, senón tamén a rúa 2 de maio dende a rotonda ata a ponte sobre o Limia e a explanada do Toural”, puntualizan dende o Concello.\nA previsión é que no interior do pavillón se instale todo o relativo á pataca, da man de produtores, asociacións ou almacenistas, entre outros profesionais relacionados co sector. Tamén está programado un showcooking. Nos exteriores copará toda a atención a maquinaria agrícola.\nPara que a Feira da Pataca e da Maquinaria Agrícola volva a formar parte das citas ineludibles que marcan no calendario os veciños de Xinzo de Limia, o executivo local aprobará no pleno deste venres unha modificación de crédito para a súa financiación. Na mesma sesión plenaria tamén está previsto dar luz verde a unha modificación da ordenanza reguladora da taxa pola ocupación de terreos de uso público para cobrar aos postos de maquinaria que se instalen no espazo que se lles habilitará, xerando así ingresos adicionais.\nNa organización desta novidosa feira, que incorporará grandes atractivos, están traballando directamente a concellería de Promoción Económica, que dirixe Manuel Pérez Campos; e a de Medio Rural, liderada por Amador Díaz Penín.\nA Rúa comarca feira maquinaria noticias O Barco pataca provincia Valdeorras xinzo


7 de abril, dá mundial da saúde no ano no que a organización mundial da saúde adica á enfermería - Tercera Información -Tercera Información\nRedacción • Galicia • 07/04/2020\nO Consello de Contas advertía no último informe que a temporalidade se ten incrementado nun 33% tan só nun ano, e a media de contratación do persoal de enfermería anual é de 24 contratos para o persoal eventual.\nÉ hora de que o conselleiro de sanidade compareza para dar conta da xestión desta crise sanitaria.\nCompostela, 7 de abril de 2020. O 7 de abril celébrase o día mundial da saúde que, neste 2020 transcorre no medio dunha pandemia mundial provocada polo Covid-19. Esta situación lévanos a reivindicar con máis forza que nunca a necesidade dun sistema de saúde público, de calidade e universal.\n“Lembramos que o Consello de Contas advertía no último informe que a temporalidade se ten incrementado nun 33% tan só nun ano, e a media de contratación do persoal de enfermería anual é de 24 contratos para o persoal eventual”, ademais neste momento de crise sanitaria “a situación non mudou, mantívose a elevada mobilidade, os contratos por días e a falta de equipos de protección individual suficientes para todo o persoal”.\nEsquerda Unida / Eva Solla / OMS /